Σύμφωνα με τους στόχους της Ευρωπαϊκής Πράσινης Συμφωνίας (βλέπε σύνοψη), ο κύριος στόχος του Ευρωπαϊκού Έτους Σιδηροδρόμων είναι η ενθάρρυνση και η υποστήριξη των προσπαθειών της Ευρωπαϊκής Ένωσης (ΕΕ), των χωρών της ΕΕ, περιφερειακών και τοπικών αρχών, καθώς και άλλων οργανισμών να αυξήσουν το μερίδιο των επιβατών και των εμπορευμάτων που διακινούνται σιδηροδρομικώς. Στόχοι Στην απόφαση αναφέρονται ορισμένοι συγκεκριμένοι στόχοι, μεταξύ άλλων: η προώθηση των σιδηροδρόμων ως βιώσιμου, καινοτόμου, διασυνδεδεμένου και διατροπικού, ασφαλούς και προσιτού τρόπου μεταφοράς τονίζοντας τον ρόλο που παίζουν οι σιδηρόδρομοι: ως παράγοντας αλλαγής των δεδομένων για την επίτευξη του στόχου της κλιματικής ουδετερότητας της ΕΕ έως το 2050, ως πυλώνα ενός αποτελεσματικού δικτύου εφοδιαστικής, ικανού να εγγυάται βασικές υπηρεσίες, ακόμη και κατά τη διάρκεια απρόβλεπτων κρίσεων, ως μέσου μεταφοράς που προσεγγίζει το ευρύτερο κοινό, ιδίως τους νέους, μεταξύ άλλων προβάλλοντας τον σιδηροδρομικό τομέα ως ελκυστική ευκαιρία για επαγγελματική σταδιοδρομία· να επισημάνει την ευρωπαϊκή, διασυνοριακή διάσταση του σιδηροδρόμου, που φέρνει πιο κοντά τους πολίτες· να ενισχύσει τη συμβολή των σιδηροδρόμων στην οικονομία, τη βιομηχανία και την κοινωνία της ΕΕ· να προωθήσει τον βασικό ρόλο των σιδηροδρόμων στις διεθνείς μεταφορές επιβατών εντός της ΕΕ αλλά και πέρα από αυτήν· να συμβάλει στην εφαρμογή της τέταρτης δέσμης μέτρων για τους σιδηροδρόμους και στην ευαισθητοποίηση σχετικά με τα απαραίτητα μέτρα για την καθιέρωση του ευρωπαϊκού σιδηροδρομικού χώρου (βλέπε σύνοψη), με βάση την ορθή λειτουργία του διευρωπαϊκού δικτύου μεταφορών. Μέτρα Προβλέπεται μια σειρά μέτρων σε ευρωπαϊκό, εθνικό, περιφερειακό και τοπικό επίπεδο για την επίτευξη αυτών των στόχων. Θα συντονιστούν με υφιστάμενες προσπάθειες για την προώθηση των σιδηροδρομικών μεταφορών. Τα μέτρα περιλαμβάνουν: πρωτοβουλίες και εκδηλώσεις για την προώθηση του διαλόγου, τη δημιουργία θετικής εικόνας, την ευαισθητοποίηση και τη διευκόλυνση της συμμετοχής των πολιτών, των επιχειρήσεων και των δημόσιων αρχών με στόχο την ενίσχυση της εμπιστοσύνης στον σιδηρόδρομο, ιδίως μετά την κρίση της COVID-19, και την προώθηση της ελκυστικότητας του σιδηροδρόμου για τη μεταφορά περισσότερων ανθρώπων και αγαθών ως μέσου για την καταπολέμηση της κλιματικής αλλαγής· πρωτοβουλίες σε χώρες της ΕΕ για την ενθάρρυνση, τόσο στον δημόσιο όσο και στον ιδιωτικό τομέα, των επιχειρηματικών ταξιδιών και των μοντέλων μετακίνησης με σιδηρόδρομο· εκθέσεις πληροφόρησης, εκστρατείες πηγής έμπνευσης, εκπαίδευσης και ευαισθητοποίησης. Η Ευρωπαϊκή Επιτροπή θα εξετάσει επίσης μελέτες σκοπιμότητας για: τη δημιουργία ευρωπαϊκού σήματος για την προώθηση των εμπορευμάτων και των προϊόντων που μεταφέρονται σιδηροδρομικώς, ώστε να ενθαρρυνθούν οι επιχειρήσεις να στραφούν προς τις σιδηροδρομικές μεταφορές· την καθιέρωση δείκτη σιδηροδρομικής συνδεσιμότητας, με στόχο την κατηγοριοποίηση του επιπέδου ολοκλήρωσης που επιτυγχάνεται μέσω της χρήσης των υπηρεσιών στο σιδηροδρομικό δίκτυο και την ανάδειξη των δυνατοτήτων που διαθέτει ο σιδηρόδρομος για να ανταγωνιστεί άλλους τρόπους μεταφοράς.